CELEX: 22007D0460
Language: bg
Date: 2007-05-25 00:00:00
Title: 2007/460/ЕО: Решение № 1/2007 на Съвета на министрите АКТБ—ЕО от 25 май 2007 година за пренасочване на част от резерва на пакета за дългосрочно развитие в рамките на Деветия европейски фонд за развитие (ЕФР) към разпределената част за вътрешно сътрудничество в АКТБ от пакета за регионално сътрудничество и интеграция в рамките на Деветия ЕФР

5.7.2007   
            
            
               BG
            
            
               Официален вестник на Европейския съюз
            
            
               L 175/31
            
         
      РЕШЕНИЕ № 1/2007 НА СЪВЕТА НА МИНИСТРИТЕ АКТБ—ЕО
   от 25 май 2007 година
   за пренасочване на част от резерва на пакета за дългосрочно развитие в рамките на Деветия европейски фонд за развитие (ЕФР) към разпределената част за вътрешно сътрудничество в АКТБ от пакета за регионално сътрудничество и интеграция в рамките на Деветия ЕФР
   (2007/460/ЕО)
   СЪВЕТЪТ НА МИНИСТРИТЕ АКТБ—ЕО,
   като взе предвид Споразумението за партньорство между членовете на групата държави от Африка, Карибския и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1), ревизирано с подписаното в Люксембург на 25 юни 2005 г. споразумение (2) за изменение на гореспоменатото Споразумение за партньорство АКТБ—ЕО, и по-специално приложение I, точка 8 от него,
   като има предвид, че:
   
               (1)
            
            
               След приключването на заключителния преглед на Деветия eвропейски фонд за развитие (ЕФР), в съответствие с членове 5 и 11 от приложение IV към Споразумението за партньорство АКТБ—ЕО, разпределението на ресурсите следва да се преразгледа съобразно текущите потребности и резултати.
            
         
               (2)
            
            
               Средствата, заделени за финансиране на помощта за регионално сътрудничество и интеграция, и очакваните отменени финансови задължения, прехвърлени към този резерв преди края на 2007 г., са недостатъчни за покриване на новите потребности от задълбочаване на въздействието на вътрешните дейности на АКТБ.
            
         
               (3)
            
            
               Следва да се заделят допълнителни средства за създаване на вътрешен механизъм на АКТБ за финансиране на FLEX за 2006 г. и за 2007 г. (заявяване съответно през 2005 г. и 2006 г.), като по този начин се осигури минимална подкрепа за страните, обект на неблагоприятните последствия от нестабилността в приходите от износ, независимо от нивото на неразпределените средства от националните им Б-пакети.
            
         
               (4)
            
            
               Възможно е неразпределените средства от националните Б-пакети да не покрият очакваните потребности и следва да се прехвърлят към вътрешния резерв на АКТБ към датата на приемане на настоящото решение, за да се създадат пет нови регионално насочени Б-пакета за финансиране на бъдеща хуманитарна помощ и помощ при извънредни ситуации във всеки от тези региони на основата на регионална солидарност, и един вътрешен резерв на АКТБ за помощ при извънредни ситуации, съгласно член 72, параграф 3, букви а) и б) от Споразумението за партньорство АКТБ—ЕО, при изключителни обстоятелства, когато такава помощ не може да бъде финансирана от бюджета на Общността.
            
         
               (5)
            
            
               Регионално насоченият Б-пакет за Източна и Южна Африка и Индийския океан представлява нетната сума след приспадане на 20 милиона EUR за компенсиране на специалното увеличаване на Б-пакета на Судан, финансиран от резерва за дългосрочно развитие; за Тихоокеанския басейн не се създава регионално насочен Б-пакет, тъй като средствата от Б-пакетите вече са използвани до голяма степен за регионална програма за смекчаване на последствията от природни бедствия.
            
         
               (6)
            
            
               Следва да се заделят допълнителни ресурси за попълване на Фонда за установяване на мир в Африка през 2007 г.
            
         
               (7)
            
            
               Следва да се заделят допълнителни ресурси за финансиране на част от текущите разходи на секретариата на АКТБ през 2008 г. с оглед покриване на потребностите в периода до влизане в сила на Десетия ЕФР.
            
         
               (8)
            
            
               Следва да се заделят допълнителни ресурси за засилване на вътрешния за АКТБ инструмент за техническо сътрудничество, който се използва предимно за обезпечаване на техническа помощ, най-вече при изготвянето на проекти.
            
         
               (9)
            
            
               Направено бе искане за допълнителна вноска към Глобалния фонд за борба с HIV/СПИН, туберкулоза и малария.
            
         
               (10)
            
            
               На заседанието на Съвета АКТБ—ЕО от 2 юни 2006 г. бе установена необходимост от допълнителна вноска към Карибската мрежа за знания и обучение с оглед изграждането на капацитет и институционално подпомагане.
            
         
               (11)
            
            
               Трябва да се създаде малък предпазен резерв за посрещане на нови и неочаквани вътрешни за АКТБ потребности в периода до 31 декември 2007 г., включително евентуални потребности от възстановяване след природни бедствия в Тихоокеанския басейн, като този резерв може да бъде заделен преди края на 2007 г. и не може да бъде покрит от регионално насочен Б-пакет за непредвидени потребности, а също и за посрещане на евентуални междувременно възникващи потребности през 2008 г.
            
         
               (12)
            
            
               След 31 декември 2007 г. средствата в рамките на Деветия ЕФР, включително очакваните отменени финансови ангажименти, не могат повече да се разпределят и трябва да се намери механизъм за ефективно и ефикасно разпределяне на наличните средства преди тази дата в подкрепа на общите цели на Споразумението за партньорство АКТБ—ЕО,
            
         РЕШИ:
   Член 1
   Попълване на вътрешния за АКТБ резерв в пакета за регионално сътрудничество и интеграция
   1.   Всички средства, налични на 31 март 2007 г. в резерва за дългосрочно развитие и коригирани спрямо резултатите от крайните за периода решения, които все още не са отразени в сметките на дата, с изключение на средствата за подпомагане на бюджета на Центъра за развитие на предприемачеството (CDE) и на Техническия център за сътрудничество в земеделието и развитието на селските райони (CTA) за 2008 г. (32 милиона EUR), средствата за „високорискови програми“ в страни с подписан документ за национална стратегия (72,4 милиона EUR към 1.3.2007 г.), средствата за политически приоритети в страни без подписан документ за национална стратегия (30,2 милиона EUR към 1.3.2007 г.) и средствата за специалната програма за подпомагане на Сомалия (36,1 милиона EUR), се прехвърлят към вътрешния резерв на АКТБ в пакета за регионално сътрудничество и интеграция.
   2.   Всички средства, заделени по линия на резерва за подпомагане на бюджетите на CDE и CTA за 2008 г. за финансиране на „високорискови програми“ в страни с подписан документ за национална стратегия и за финансиране на политически приоритети в страни без подписан документ за национална стратегия, посочени в параграф 1, които не са разпределени до 31 октомври 2007 г., се прехвърлят към вътрешния резерв на АКТБ в пакета за регионално сътрудничество и интеграция.
   3.   Всички отменени финансови ангажименти от Деветия ЕФР и предходните ЕФР, заведени в счетоводната система на Комисията от 1 април до 31 декември 2007 г., които се натрупват към резервите за дългосрочно развитие, се прехвърлят към вътрешния за АКТБ резерв в пакета за регионално сътрудничество и интеграция.
   4.   Всички останали средства в рамките на националните индикативни програми, които са в наличност по линия на резерва за дългосрочно развитие между 1 август и 31 декември 2007 г., се прехвърлят към вътрешния резерв на АКТБ във финансовия пакет за регионално сътрудничество и интеграция.
   Член 2
   Разпределение на вътрешните финансови средства на АКТБ
   1.   Наличните финансови средства във вътрешния резерв на АКТБ се използват за следните цели:
   
               а)
            
            
               създаване на:
               
                           i)
                        
                        
                           вътрешен резерв на АКТБ на разположение на всички страни от АКТБ за оказване на неотложна помощ съгласно член 72, параграф 3, букви а) и б) от Споразумението за партньорство АКТБ—ЕО при изключителни обстоятелства, когато такава помощ не може да бъде финансирана от бюджета на Общността; този пакет възлиза на 26 741 326 EUR и се съставя, като се вземат 15 % от неразпределените средства, които остават в Б-пакетите на участващите държави от тези региони, посочени в ii), на датата, когато влизат в сила решенията за преразпределение в края на периода;
                        
                     
                           ii)
                        
                        
                           пет регионално насочени Б-пакета, възлизащи на 17 511 615 ЕUR за региона на Южна Африка, 48 920 391 ЕUR за региона на Източна и Южна Африка и Индийския океан, 31 945 340 ЕUR за региона на Западна Африка, 16 139 355 ЕUR за региона на Централна Африка и 35 422 478 ЕUR за Карибския регион, осигурени от 85 % от неразпределените средства, които остават в Б-пакетите на участващите държави в рамките на тези региони на датата, на която влизат в сила решенията за преразпределение в края на периода;
                        
                     регионално насочените Б-пакети се мобилизират за вноски по международно договорени инициативи за облекчаване на тежестта на задлъжнялост съгласно предвиденото в член 3, параграф 2, буква б) от приложение IV към Споразумението за партньорство АКТБ—ЕО и за хуманитарна помощ и помощ в извънредни ситуации съгласно членове 72 и 73 от Споразумението за партньорство АКТБ—ЕО на основата на регионална солидарност при изключителни обстоятелства, когато такава помощ не може да бъде финансирана от бюджета на Общността;
            
         
               б)
            
            
               създаване на програма FLEX в рамките на АКТБ на стойност 50 милиона EUR за 2006 г. (заявяване през 2005 г.) за осигуряване на минимална подкрепа за страните, обект на неблагоприятните последствия от нестабилността в приходите от износ, независимо от нивото на неразпределените средства от националните им Б-пакети преди влизането в сила на решенията за преразпределение в края на периода;
            
         
               в)
            
            
               попълване на Фонда за установяване на мир в Африка със сума до 100 милиона EUR като допълнителна вноска на ЕФР за обезпечаване на финансирането до влизането в сила на Десетия ЕФР, за различни дейности за поддържане на мира, обучение и изграждане на капацитет, от които 45 милиона EUR са от наличните вътрешни за АКТБ средства преди попълването на фонда, посочено в член 1, и 35 милиона EUR — след това попълване, както и допълнителна сума до 20 милиона EUR, която може да се обезпечи с неразпределени средства от предпазните резерви, посочени в букви з) и и), или с отменени финансови задължения, прехвърлени към вътрешния резерв на АКТБ съгласно член 1, параграфи 3 и 4 в излишък спрямо първоначалния разчет;
            
         
               г)
            
            
               допълване на средствата за институционално подпомагане, отпуснати на секретариата на АКТБ, за да се покрият междувременно възникващите потребности до влизането в сила на Десетия ЕФР, с 5,5 милиона EUR за посрещане на текущи разходи на секретариата на АКТБ за 2008 г.;
            
         
               д)
            
            
               добавяне на 2,5 милиона EUR към вътрешния инструмент за техническо сътрудничество на АКТБ;
            
         
               е)
            
            
               мобилизиране на 4 милиона EUR като неотложна помощ за програмата за изкореняване на чумата по рогатия добитък в Африка (PACE);
            
         
               ж)
            
            
               вноска от допълнителни 5 милиона EUR към доверителния фонд на Карибската мрежа за знания и обучение (CKLN), за изграждане на капацитет и институционално подпомагане;
            
         
               з)
            
            
               създаване на регионален предпазен резерв от 10 милиона EUR, който да допълни регионалната индикативна програма за региона на Южна Африка, в случай че програмата за реконструкция на пътя Milange—Mocuba (Мозамбик) бъде подготвена и премине процедурата за управление на Комитета на ЕФР преди 1 август 2007 г.; ако тази програма не може да бъде подготвена навреме, предпазният резерв се прехвърля към вътрешния резерв на АКТБ;
            
         
               и)
            
            
               създаване на вътрешен предпазен резерв на АКТБ на стойност 15 милиона EUR за нови и непредвидени потребности, които не могат да бъдат финансирани от регионалните Б-пакети, включително за програми за възстановяване след природни бедствия в Тихоокеанския регион и евентуални междувременно възникващи приоритетни потребности през 2008 г.;
            
         
               й)
            
            
               създаване на програма FLEX в рамките на АКТБ, условно определена на 35 милиона EUR за 2007 г. (заявяване през 2006 г.) за осигуряване на минимална подкрепа за страните, обект на неблагоприятните последствия от нестабилността на приходите от износ след насочването по региони на Б-пакетите за хуманитарна помощ и помощ при извънредни ситуации, посочени в параграф 1, буква а); тази програма може да бъде допълнена с не повече от 15 милиона EUR от неразпределени средства от предпазните резерви, посочени в букви з) и и), или от отменени финансови ангажименти, прехвърлени към вътрешния резерв на АКТБ съгласно член 1, параграфи 3 и 4, надвишаващи първоначалните разчети и потребностите от допълване на вноската към Фонда за установяване на мир в Африка с 20 милиона EUR, както е посочено в буква в);
            
         
               к)
            
            
               допълване на средствата за подпомагане, отпуснати на Глобалния фонд за борба срещу HIV/СПИН, туберкулоза и малария, със сума от 38 милиона EUR.
            
         2.   В случай че натрупаните във вътрешния резерв на АКТБ средства са недостатъчни за покриване на всички установени потребности, посочената в параграф 1, буква й) програма съответно се намалява. В случай че недостигът на средства е по-голям от посочения в буква й), предпазният резерв, посочен в параграф 1, буква и), съответно се намалява. Ако отново се появи недостиг на средства, следва намаляване на сумата, посочена в параграф 1, буква в).
   3.   В случай че сумите, натрупани към вътрешния резерв на АКТБ, надвишат първоначалните разчети или средствата, набелязани в параграф 1, букви в), г), д), ж) и/или и), са недостатъчно използвани, допълнителните средства, които се оказват в наличност над тавана, определен за посочените в параграф 1, букви в) и й) програми, ще бъдат мобилизирани за допълване на доверителния фонд CKLN с допълнителна сума до 5 милиона EUR, ако това е изпълнимо, и впоследствие, ако все още има излишък от средства, за допълване на доверителния фонд за инфраструктурата на АКТБ—ЕО като аванс по разпределените средства, предвидени в рамките на Десетия ЕФР.
   Член 3
   Искане за помощ
   В съответствие с член 13, параграф 2 от приложение IV към Споразумението за партньорство АКТБ—ЕО, Съветът на министрите АКТБ—ЕО приканва Комисията да финансира дейностите, предвидени в член 2.
   Член 4
   Влизане в сила
   Настоящото решение влиза в сила в деня на приемането му.
   
      Съставено в Брюксел на 25 май 2007 година.
      
         
            За Съвета на министрите АКТБ—ЕО
         
         
            Председател
         
         Mohlabi K. TSEKOA
         
      
   
   
      (1)  ОВ L 317, 15.12.2000 г., стр. 3.
   
      (2)  ОВ L 209, 11.8.2005 г., стр. 27. Споразумение, прилагано временно съгласно Решение № 5/2005 (ОВ L 287, 28.10.2005 г., стр. 1).